钦定古今图书集成/理学汇编/经籍典/第195卷 > 日知录一 > 改月
## 钦定古今图书集成/理学汇编/经籍典/第195卷 > 日知录一 > 改月

三代改月之证，见于《白虎通》所引《尚书大传》之言甚
明。其言曰：“夏以孟春月为正，殷以季冬月为正，周以
仲冬月为正。”

正即正月

夏以十三月为正，色尚黑，以平旦为朔。殷以十二月
为正，色尚白，以鸡鸣为朔。周以十一月为正，色尚赤，
以夜半为朔。“不以二月后为正”者，万物不齐，莫适所
统，故必以三微之月也。周以十一月为正，即名正月，
不名《十一月》矣。殷以十二月为正，即名正月，不名《十
二月》矣。夏以十三月为正，即名正月，不名《十三月》矣。

洪迈曰：“十三月者，承十二月而言，即正月也。”

胡氏引《伊训》《太甲》“十有二月”之文，以为商人不改月
之证，与《孔传》不合，亦未有明据。

伊训：“惟元祀，十有二月乙丑，伊尹祠于先王。《传》曰：‘汤崩逾月，太甲即位，奠殡而告。太甲中惟三祀，十有二月朔’。《传》曰：‘汤以元年十一月崩，至此二十六月’。” 三年服阕，未尝以十二月为岁首。

胡氏又引秦人以亥为正，不改时月为证，则不然。《汉
书高帝纪》“春正月”注，“师古曰：‘凡此诸月号，皆《太初正
历》之后，记事者追改之，非当时本称也。以十月为岁
首，即谓十月为正月。今此真正月，当时谓之四月耳。
他皆类此’。”《叔孙通传》：“诸侯群臣朝十月”，师古曰：“汉时
尚以十月为正月，故行朝岁之礼，史家追书十月。”

“汉元年冬十月，五星聚东井，当是建申之月。” 刘攽曰：“按历，太白、辰星去日，率不过一两次。今十月而从岁星于东井，无是理也。然则五星以秦之十月聚东井耳。秦之十月，今七月，日当在鹑尾，故太白、辰星得从岁星也。” 按此足明记事之文皆是追改，惟此一事失于追改，遂以秦之十月为汉之十月耳。夫以“七月” 误为“十月” ，正足以为秦人改月之证，胡《氏》失之。